Žitňanská, Jana, poslankyňa NR SR (2022-06-14):
Ďakujem veľmi pekne, pán predseda. Vážený pán minister, kolegyne, kolegovia, aj túto tému považujem za dôležitú, pretože možno sa nebude týkať nás všetkých, možno nie každý budeme na sklonku života v zariadení sociálnych služieb alebo sa nám nestane úraz a nedostanem sa do takéhoto zariadenia. Ale množstvo našich spoluobčanov tam je a ja si myslím, že by sme mali robiť všetko pre to, aby kvalita týchto služieb bola čo najvyššia. Pán minister už spomínal prípad Osadné. Ja spomeniem možno prípad Teplo domova, kedy boli zneužívaní ľudia v dôchodcovskom veku a v nehumánnych podmienkach boli držaní v nehnuteľnosti, kde platili teda akože len za ubytovanie alebo nejaké nájomné. V skutočnosti to bolo nelegálne poskytovanie sociálnej služby, aj keď sa to ťažko takto kvalifikovalo, ale na konci dňa, našťastie, tento dom zatvorili a týchto ľudí dostali do normálnych, slušných zariadení sociálnych služieb, tak aby bolo o nich dôstojne postarané. Čiže ja veľmi vítam, že pán minister prichádza so zákonom, ktorý zavedie inšpekciu, ktorá bude kontrolovať, aby našim spoluobčanom, našim seniorom a seniorkám, alebo aj ľuďom so zdravotným postihnutím, ktorí sú umiestnení v takýchto inštitúciách, boli zabezpečené čo najdôstojnejšie, najkvalitnejšie podmienky. Samotný katalóg, ktorý je vypracovaný, štandardov, je veľmi pekne rozpísaný a kladie dôraz naozaj predovšetkým na dodržiavanie ľudských práv, na dôstojnosť a možno menej teda na tú administratívnu stránku. Tak ako kedysi, si spomínate, že aj školská inšpekcia viac išla po triednych knihách, že či sú pekne vyčiarkané jednotlivé riadky, než teda ako sa v tej triede učí. Takže som rada, že takýto zákon prichádza. Je tu ale jedno ´ale´ a o tom už s pánom ministrom nejaký čas diskutujeme. Ja nie som celkom presvedčená, či tento zákon by mal upravovať aj kontrolu príspevku na opatrovanie pre fyzické osoby. Myslím si, že dávať do jedného zákona aj právnické, aj fyzické osoby z môjho pohľadu nie je úplne ideálne, nakoľko tieto fyzické osoby už aj dnes môžu kontrolovať zamestnanci úradov práce. A myslím si, že viac táto inšpekcia by sa mohla orientovať na to, aby možno bola takým odvolacím orgánom. Pretože, neviem ako na vás, kolegyne, kolegovia, na mňa sa obracajú skoro každý deň ľudia, ktorí majú niekoho v rodine s ťažkým zdravotným opatrením a ktorí zápasia s našimi úradmi. Dajú žiadosť o priznanie príspevku na kompenzáciu, nedostanú, odoberú im atď. Snažíme sa im pomôcť, ako vieme. Veľakrát teda pomáhame písať odvolanie alebo teda dávame nejakú inú formu poradenstva. A myslím si, že napríklad takáto inšpekcia by mohla byť tá inštitúcia, ktorá by bola takýmto neformálnym-formálnym(?) odvolacím orgánom, ktorý by možno preveroval, ako tie úrady práce postupujú a zároveň by to bola taká pomoc vo vzťahu k tým ľuďom so zdravotným postihnutím a ich rodinám. Pretože ja úplne súhlasím s tým, čo pán minister povedal, že je nesmierne dôležité mať aj prehľad o tom, ako sa míňajú verejné zdroje a keď ľuďom chceme pomáhať, tak naozaj pomáhajme tým, ktorí to potrebujú, a možno nie tým, ktorí sú v tomto celom systéme nejakým podvodným spôsobom. Ale vzhľadom na všetko to, čím prechádzajú rodiny s ľuďmi s ťažkým zdravotným postihnutím, by som možno viac apelovala na to, aby sme ako štát sa im snažili viac poradiť, pomôcť a menej byť tým zdvihnutým prstom a kontrolórom. Takže hovorím, vítam tento zákon. Myslím si, že veľká časť toho zákona je naozaj veľmi dobre urobená, aj tie štandardy kvality a vôbec celková myšlienka. Veľmi to podporujem, aby v budúcnosti naozaj naši príbuzní alebo teda vôbec ľudia, ktorí sa dostanú do zariadení sociálnych služieb nežili v nedôstojných podmienkach, ale by som ešte poprosila, aby sme mohli viesť debatu na tému fyzických osôb. Ďakujem veľmi pekne.